b'\n_START_ARTICLE_\nNuorttanaste\n_START_PARAGRAPH_\nNuorttanaste er det eneste nordsamiske kristelige blad og den eldste publikasjon p\xc3\xa5 samisk som fremdeles kommer ut. Bladet ble etablert i 1898 og er det samiske bladet som har lengst historie. Bladet eies av en stiftelse etablert av Samisk kirker\xc3\xa5d, Norges Samemisjon og Indre Finnmark prosti. Bladet kommer ut i Karasjok med 11 nummer i \xc3\xa5ret og har har abonnenter b\xc3\xa5de i Sverige, Finland og Norge. _NEWLINE_Bladet ble startet av kjelkepresten Gustav Fridjof Lund. Han fikk navnet \xc2\xabkjelkepresten\xc2\xbb fordi han p\xc3\xa5 sine prekenturer i Finnmark dro p\xc3\xa5 en kjelke hvor han hadde traktater og annen kristelig litteratur p\xc3\xa5 samisk til salgs. Det var i denne forbindelse han kom p\xc3\xa5 tanken om \xc3\xa5 f\xc3\xa5 et kristent blad p\xc3\xa5 samisk. Ettersom han reiste som forkynner i Den Evangelisk Lutherske Frikirke, var det naturlig at bladet var knyttet til Frikirken. I 1992 kom ogs\xc3\xa5 Norges Samemisjon med som utgiver. Fra 2000 har s\xc3\xa5 bladet v\xc3\xa6rt gitt ut av en egen stiftelse._NEWLINE_Det aller f\xc3\xb8rste nummeret av Nuorttanaste ble trykt av Lund selv i et gammelt uthus i Bod\xc3\xb8 i 1898. Pressen hadde han kj\xc3\xb8pt for 90 kroner og den fraktet han med seg i to kofferter n\xc3\xa5r han var ute p\xc3\xa5 reisene sine. Bladet var p\xc3\xa5 8 sider og kom ut en gang i m\xc3\xa5neden og kostet 1 kr. \xc3\xa5rlig. _NEWLINE_Med noen unntak har Nuorttanaste brukt Jens Andreas Friis sin rettskriving helt til 2004. Det er samme skriftform som det er i den samiske Bibelen. Etter 2004 har man brukt gjeldende rettskriving.'